Burjassot aposta per l’educació afectiu- sexual
2025-07-24

L’Ajuntament de Burjassot, des de la Regidoria de Sanitat, dirigida per Isabel María Mora, i a través del Servei d’Atenció i Seguiment a la malaltia mental (SASEM) posarà en marxa el projecte “Educació Afectiu-Sexual” dirigit a la població major d’edat i emmarcat dins de les iniciatives desenvolupades des de XarxaSalut, de la qual és part el Consistori des de desembre de 2020.

La iniciativa consta de quatre tallers en els quals s’abordaran diferents temàtiques relacionades amb la salut sexual i reproductiva i la promoció de relacions afectiu-sexuals saludables, des d’una perspectiva de gènere i inclusiva amb la diversitat.

Aquestes sessions es duran a terme en el Centre Socioeducatiu Díaz Pintado, en la Plaça Nou d’Octubre, 11, els dies 15, 22 i 29 d’octubre i 5 de novembre en horari de matí, de 10 a 11.30 hores o de 12 a 13.30 hores i de vesprada, de 16 a 17.30 hores o de 18.00 a 19.30 hores, segons la preferència de les persones que s’inscriguen que poden fer-ho, abans de l’11 d’octubre, en aquest ENLLAÇ.

Les persones que s’inscriguen, amb un màxim de 40 participants, seran organitzades en grups de 10 per a poder fomentar la participació en les sessions. Els requisits de participació són tindre 18 anys o més i ser residents o estudiants en el municipi de Burjassot. Des de SASEM han informat que tindran preferència els pacients de les Unitats de Salut Mental.

El projecte arriuba a Burjassot de la mà de l’associació Dessex, entitat valenciana que compta amb una llarga trajectòria a dur a terme accions educatives, formatives i d’orientació en matèria de salut sexual i reproductiva, així com actuacions de sensibilització que contribueixen a la prevenció de situacions de risc i conductes no saludables en el desenvolupament de la sexualitat, a més de reduir les desigualtats que es puguen donar en les relacions afectiu-sexuals.